钦定古今图书集成/明伦汇编/官常典/第580卷 > 刘源清
## 钦定古今图书集成/明伦汇编/官常典/第580卷 > 刘源清

按《明外史》本传：“源清，字汝澄，东平人。正德九年进士，
授进贤知县。宸濠反，源清积薪环室，命家人曰：‘事急，
火吾家’。一仆逸，手刃以殉。县中诸恶少与贼通者，悉
杖杀之。宸濠妃弟娄伯归上饶募兵，源清邀戮之。贼
檄至，立斩其使。会馀干知县马津、龙津驿丞孙天祐
亦起兵拒贼，贼七殿下者，夺运舟于龙津，天祐与战”，
杀数人。贼党募兵过龙津，天祐追杀之，焚其舟。娄氏
家众西下，亦为天祐所遏，擒七十馀人。贼兵不敢经
湖东以窥两浙者，三人力也。贼平，源清征为御史。嘉
靖改元，津亦入为御史。津，滁州人，终福建副使。源清
寻迁大理丞，谢病归。六年夏，以右佥都御史巡抚宣
府。滴水崖贼郭春据城叛称王，源清遣人绕城呼止
擒元恶，其党皆散，春等自刭死。总兵官郤永虐下，劾
罢之。进副都御史。十二年以边警迁兵部左侍郎，总
制宣、大、山西、保定诸镇军务。大同总兵官李瑾浚天
城左孤店濠四十里，趣工急卒王福胜、王保等焚杀
瑾，因焚巡抚潘仿署。仿奏瑾激变宜抚。帝命源清同
总兵永讨之。源清榜令解散，而榜言五堡变，处之过
宽，五堡遗孽大惧。师次阳和，仿等密捕乱卒，杖死十
馀人，系王保等七十馀人以献，请旋师。源清惩昔胡
瓒事，不欲已，以囚属御史苏祐，囚妄言前总兵朱振
失职首乱，且多引无辜。源清遣参将赵纲入城大索
贼，城中讹言“城且屠”，乱卒遂鼓噪，杀千户张钦，仿等
杀数人，抚慰之，始定。振实不反，诣源清自明，不能白，
发愤自杀。永兵至城下，大掠五堡，遗孽遂尽反。迎战，
杀参将曹安。官军亦攻据四关，昼夜围击。乱卒出前
参将黄镇等于狱，奉为帅死守。仿与镇国将军俊檃
等登城，止毋攻。俊檃出见永，请缓兵，皆不听。佥事孙
允中缒城出，言将士贪功妄杀状。源清叱曰：“汝为贼
游说耶？”欲囚之，允中不敢归。源清因多设逻卒，遏王
府及有司军民章疏，而请益师，至五万。帝命侍郎钱
如京、都督江桓统京军八千以往。已，忽悟，罢弗遣，专
责源清永讨贼。仿驰疏言：“将士妄杀激变，速旋师，乱
可已。”源清亦诋仿媚贼。张孚敬主源清，侍郎顾鼎臣、
黄绾言用兵谬，帝不能决。城围久大困，毁王府及诸
廨舍供爨。兵部复下安抚令源清亦树帜招降，叛卒
稍稍自投。首恶黄镇等亦分日出见，乞通樵采路，永
许诺。翌日，采薪者出，永悉执之，城中人益惧。乱卒复
叛，勾外寇为助。永遇之，大败而遁。叛卒遂引寇十馀
骑入城，指代府曰：“以此为那颜居。”那颜者，华言大人
也。城中人闻之，皆巷哭。明日，外寇攻东、南二关，叛卒
与掎角，官军殊死战，互有杀伤。寇知叛卒不足赖，倒
戈击之，大诟而去。是时，寇游骑南掠至朔、应，源清请
募九边兵，增总制官御之。已得一意攻城。帝不许。源
清乃百道攻穴，城为毒烟熏，死者相籍，复请壅水灌
之。帝大不怿，手敕谕廷臣，夺其职，闲住，以兵部侍郎
张瓒代之。瓒未至，郎中詹荣等已悉捕首恶黄绾勘
功罪，言源清永实罪魁，且劾其婪贿不赀状。兵科曾
忭等言“宸濠乱，源清有保障功，当蒙八议之贷。”帝怒，
下忭等诏狱，逮源清治之。狱久不决。绾忧去，乃减死
斥为民。俺荅薄京师，即家起之，未赴而卒。隆庆初，赠
兵部尚书。